b'\n_START_ARTICLE_\nAtrijski natriureti\xc4\x8dni peptid\n_START_PARAGRAPH_\nAtrijski natriureti\xc4\x8dni peptid (ANP), atrijski natriureti\xc4\x8dni faktor (ANF), atrijski natriureti\xc4\x8dni hormon (ANH) ali atriopeptin je polipeptidni hormon, ki ga izlo\xc4\x8dajo sr\xc4\x8dne mi\xc5\xa1i\xc4\x8dne celic v preddvorih (atrijih). Je mo\xc4\x8den vazodilatator (\xc5\xa1iri krvne \xc5\xbeile) in sodeluje pri homeostazi koli\xc4\x8din vode, natrija, kalija ter ma\xc5\xa1\xc4\x8dobnega tkiva. Celice ga izlo\xc4\x8dajo v primeru visokega krvnega tlaka: ANP pove\xc4\x8da izlo\xc4\x8danje Na\xe2\x81\xba in vode v ledvicah, s \xc4\x8dimer v kon\xc4\x8dni fazi zni\xc5\xbea krvni tlak.\n_START_SECTION_\nMolekularna raven delovanja\n_START_PARAGRAPH_\nANP, peptidni hormon iz 28 aminokislin, se ve\xc5\xbee na posebni membranski ANP-receptor, ki je sestavljen iz treh domen, in sicer iz zunajceli\xc4\x8dne (ekstracelularne) ANP-vezavne domene, enojne transmembranske vija\xc4\x8dnice (heliksa) ter znotrajceli\xc4\x8dne (intracelularne) domene, ki ima aktivnost gvanil ciklaze. ANP receptor je poseben v tem, da ima sam encimsko aktivnost in tako ne potrebuje povezave z G-proteinom za aktivacijo omenjenega encima, kot je sicer obi\xc4\x8dajno. Encim katalizira pretvorbo oz. ciklizacijo gvanozin trifosfata (GTP) v cikli\xc4\x8dni GMP (cGMP), ki je sekundarni obve\xc5\xa1\xc4\x8devalec. Le-ta aktivira dolo\xc4\x8dene protein kinaze, te pa fosforilirajo dolo\xc4\x8dene beljakovine v celici in tako spro\xc5\xbeijo odziv.\n_START_SECTION_\nFiziolo\xc5\xa1ki u\xc4\x8dinki\n_START_PARAGRAPH_\nCelice atrija izlo\xc4\x8dajo ANP v primeru povi\xc5\xa1anega krvnega tlaka in pove\xc4\x8danja volumna krvi. Deluje tako, da povzro\xc4\x8di vazodilatacijo (raz\xc5\xa1iritev) aferentnih arteriol ter vazokonstrikcijo (skr\xc4\x8ditev) eferentnih arteriol v ledvicah, s \xc4\x8dimer pove\xc4\x8da glomerulno filtracijo (GF), tj. pretok krvne plazme v glomerulu iz \xc5\xbeilnega v tubulni prostor, v skladu s tem pa pove\xc4\x8da izlo\xc4\x8danje Na\xe2\x81\xba in vode. Izlo\xc4\x8danje pove\xc4\x8da \xc5\xa1e s pove\xc4\x8danje pretoka krvi v peritubularnih kapilarah (latinsko vasa recta) in z inhibicijo reabsorpcije NaCl in vode v zbiralcih ter sistema renin-angiotenzin-aldosteron (RAAS), v skladu s tem pa tudi inhibicijo sekrecije antidiureti\xc4\x8dnega hormona iz posteriornega dela hipofize.'